Korti yazuia Waluke kusafiri nje ya nchi
Language: Swahili | Genre: News

Korti yazuia Waluke kusafiri nje ya nchi 

MAHAKAMA Kuu jana ilikataa kuachilia paspoti ya Mbunge wa Sirisia John Waluke ili aweze kusafiri kwenda Amerika kwa shughuli rasmi za Bunge. 
Jaji Esther Maina alikatalia mbali ombi la mbunge huyo akisema Waluke ni mfungwa na hawezi kuruhusiwa kuondoka nchini. Jaji huyo aliongeza kuwa Bw Waluke asidhani kuwa atachukuliwa kama mshukiwa wa kawaida kwa sababu tayari amepatikana na kosa la wizi wa fedha za umma.
Mbunge huyo alikuwa ameiomba mahakama hiyo iachilie paspoti yake, akisema alitaka kusafiri nje kwa shughuli zake kama mbunge.
Mkurugenzi wa Mashtaka ya Umma (DPP) Noordin Haji, kupitia wakili wa upande wa mashtaka Caroline Kimiri, alipinga ombi la Bw Waluke kwa misingi kuwa hukumu dhidi yake haijabatilishwa wala kuwekwa kando.
Bi Kimiri aliongeza kuwa ombi la Bw Waluke lilitolewa kwa nia mbaya na linakinzana na kanuni zinazotumika kwa washukiwa ambao tayari wamepatikana na hatia.
Bw Waluke alipatikana na hatia ya kutekeleza uhalifu wa kiuchumi na hukumu aliyopewa haijaondolewa kupitia rufaa. Hii ina maana kuwa anaweza kutoweka kabisa endapo ataruhusiwa kusafiri nje ya nchi na mahala ambapo mahakama hii haina mamlaka, akasema.
Jaji Maina alikubaliana na maelezo ya wakili huyo akisema mojawapo ya masharti yaliyowekwa na jaji John Onyiego alipomwachilia huru Waluke kwa dhamana ni kwamba awasilishe paspoti yake kortini.
Bi Maina aliongeza kuwa Mbunge huyo pia alizuiwa na mahakama kusafiri nje ya nchi.
Maagizo hayo yangalipo na hayajaondolewa wala kubatilishwa kupitia kesi ya rufaa. Hamna haja ya kukubali ombi la Mbunge huyo kwamba apewe paspoti yake ilhali amewekewa marufuku ya usafiri nje, jaji Maina akasema.
Bw Waluke na Bi Grace Wakhungu waliachiliwa kwa dhamana ya sh10 milioni na sh20milioni, pesa taslimu, mtawalia, baada ya kufungwa gerezani kwa miezi mitatu kwa kosa la wizi wa pesa za umma.
Wawili hao walisukumwa gerezani Juni mwaka jana baada ya kupatikana na hatia ya kuiba sh297 milioni kutoka Bodi ya Kitaifa ya Nafaka na Mazao (NCPB).
Bi Wakhungu alihukumiwa kifungo cha miaka 69 baada ya Hakimu Mkuu Elizabeth Juma kumpata na hatia ya kuiba fedha hizo kupitia kampuni yao kwa jina, Erad Supplies & General Contractors.